

„Važiuojant per Aukštaitiją matyti tankiai užstatyti gatviniai kaimai, laisvai kalvose pasibarstę padriki kaimai ir vienkiemiai. Kalvotas reljefas, ežerynai, pelkės ir didžiuliai girių plotai padėjo daug kur išsaugoti senąją kaimaviečių struktūrą – suskaidytame kraštovaizdyje vykdyti reformas buvo nepatogu ir netikslinga. Todėl čia išliko nemažai savaimingai susiklosčiusių gyvenviečių, atspindinčių senąją, natūraliai besikuriančią gyvenseną. <...> Savaime susikūrę kaimai sustatyti laisvai, sodybos neturi aiškiai apibrėžtų ribų, sklypai dažnai susipynę, kiemai netaisyklingos formos, statiniai išdėstyti pagal reljefą: pirkios aukštesnėse sausesnėse vietose, ūkiniai pastatai – žemesnėse. Kiekvieno kaimo vaizdas itin savitas, lemiamas aplinkos, reljefo ir ūkininkavimo pobūdžio; tokios gyvenvietės atrodo natūraliai išaugusios iš aplinkos, žavi netikėtais vaizdais ir ypatinga gamtos bei architektūros derme. Baudžiavos laikais nemaža dalis kaimų buvo performuoti pagal Valakų reformos reikalavimus. Tie, kurie patyrė reformos įtaką, įgijo aiškią gatvinę struktūrą: sodybas vienija gatvė – kompozicinė ašis, apie kurią ritmiškai grupuojami statiniai. Sodybos paprastai linijinio užstatymo: kiemai pailgi, trobesiai sustatyti į vieną arba dvi eiles. Pastatai išdėstyti abipus gatvės: arčiausiai statytos pirkios ir klėtys, toliau ūkiniai trobesiai. Senosios pirkios pasuktos galu į gatvę, nedaug nuo jos atitrauktos, paliktas tik tarpas gėlynams. Dėl kintančio reljefo kaimo gatvės kiek vingiuotos, atveriančios netikėtas tapybiškas perspektyvas. Į gatvę atgręžti ir gerieji kiemai, kurie lieka atviri praeivio žvilgsniui, tik tarsi ažūrinė širma juos dengia neaukštos tvoros ir medžiai. Šonu į gatvę pirkios statytos platesniuose valakiniuose sklypuose arba vėliau, išretėjus gatviniams rėžiniams kaimams. <...> Lietuvoje tarpukariu kaimai išskirstyti į vienkiemius.“

<...>

Nuoroda į šaltinį: <https://vstt.lrv.lt/uploads/vstt/documents/files/Kaimo_statyba_Rytu_Aukstaitija.pdf>